9. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 56606/6634/1002 της 20/30 Οκτ.  1961 (ΦΕΚ Β΄ 388) Περί μειώσεως εισφοράς άρθρ. 8 Ν.Δ. 4097/60 και καθορισμού τρόπου καταβολής ταύτης υπό των υποχρέων γεωργών. Έχοντες υπ’ όψιν: 1)Τα άρθρ. 8 και 9 του Ν.Δ. 4097/60. 2)Την υπ’ αριθ. ΥΕΒ 48138/6054/20.9.61 απόφασίν μας. 3)Την υπ’αριθ. 28/20.7.61 πράξιν του Διοικητικού Συμβουλίου του Οργανισμού Κωπαΐδος. 4)Την υπ’ αριθ. 659/26.7.61 αναφοράν του Οργανισμού Κωπαΐδος, αποφασίζομεν: 1.Συμπληρούμεν την ως άνω υπ’ αριθ. ΥΕΒ 48138/ 6054/20.9.61 απόφασίν μας και επεκτείνομεν την μείωσιν της βάσει του άρθρ. 8 παρ. 1α του Ν.Δ. 4097/ 60 επιβληθείσης εισφοράς των καλλιεργητών των ωφελουμένων κτημάτων των ευρισκομένων εις τας εν παρ. 2 και 3 του ως άνω άρθρου οριζομένας Περιφερείας εις 1,5% επί της παραγωγής όλων των εαρινών καλλιεργειών. 2.Δεδομένου ότι η διαπίστωσις της παραγωγής των οψίμων προϊόντων είναι λίαν δυσχερής, η εισφορά 1,5% επί της παραγωγής, θα υπολογίζεται επί μέσης στρεμματικής παραγωγής 120 χ/μων συσπόρου βάμβακος δια τας καλλιεργείας του βάμβακος και 300 χ/μων αραβοσίτου επί καλλιεργειών αραβοσίτου. Δια τας λοιπάς εαρινάς καλλιεργείας ή εισφορά θα υπολογίζεται ως και η του βάμβακος. Δια την μετατροπήν της εις είδος εισφοράς εις χρήμα θα υπολογίζεται τιμή δραχ. 6,00 κατά χ/μον συσπόρου βάμβακος και 2,40 δραχμών κατά χ/μον εκκοκκισμένου αραβοσίτου. Κατά τα ανωτέρω η εισφορά καθορίζεται ως ακολούθως: α)Επί των εκτάσεων των καλλιεργουμένων δια βάμβακος εις 1,80 χ/μα συσπόρου βάμβακος ή δραχ. 10,80 κατά στρέμμα. β)Επί των εκτάσεων των καλλιεργουμένων δι’ αραβοσίτου εις 4,5 χ/μα εκκοκκισμένου αραβοσίτου και 5,5 χ/μων κώνων αραβοσίτου ή δραχ. 16,8 κατά στρέμμα. γ)Επί των εκτάσεων των καλλιεργουμένων δια λοιπών, πλην πρωΐμων, προϊόντων (μποστανικών, κηπευτικών αμπελώνων κλπ.) εις 1,8 χ/μα συσπόρου βάμβακος ή δραχ. 10,80 κατά στρέμμα. 3.Επί προβλεπομένης παραγωγής κατωτέρας των 120 χ/μων κατά στρέμμα δια τον βάμβακα και 300 χ/μων δια τον αραβόσιτον, θα εισπράττεται ανάλογος προς την μειωμένην παραγωγήν εισφορά, ήτις θα ευρίσκεται πολλαπλασιαζομένης της προβλεπομένης παραγωγής επί τον συντελεστήν 1,5%. 4.Η κατά την ανωτέρω παράγραφον έκπτωσις θα ενεργήται κατόπιν αιτήσεως του ενδιαφερομένου καλλιεργητού, ήτις δέον να υποβάλλεται προς τον Οργανισμόν Κωπαΐδος ουχί πέραν της 15.10.61 και μετ’ επιτόπιον εκτίμησιν υπό τριμελούς Επιτροπής εξ υπαλλήλων του Οργανισμού Κωπαΐδος, αντιπροσώπου της Κοινότητος εις ην υπάγεται έκαστος των αιτούντων και του ενδιαφερομένου καλλιεργητού. Εν περιπτώσει μη προσελεύσεως του καλλιεργητού, ή του αντιπροσώπου της Κοινότητος, κατά την εκτίμησιν της παραγωγής του κτήματός του, η Επιτροπή θα προβαίνη εις ταύτην και θα σημειώνη επί του πρακτικού της, ότι ο καλλιεργητής ή ο αντιπρόσωπος της Κοινότητος καίτοι κληθέντες δεν προσήλθον. Κατά της εκτιμητικής αποφάσεως της πρωτοβαθμίου Επιτροπής χωρεί ένστασις ενώπιον δευτεροβαθμίου Επιτροπής αποτελουμένης εξ υπαλλήλων του Οργανισμού Κωπαΐδος. Αι αποφάσεις της δευτεροβαθμίου Επιτροπής είναι οριστικαί και αμετάκλητοι. 5.Εις περίπτωσιν τελείας καταστροφής των καλλιεργειών διαπιστουμένης υπό Επιτροπής εξ υπαλλήλων του Οργανισμού Κωπαΐδος, οριζομένων υπό τούτου, ουδεμία εισφορά θα εισπράττεται. 6.Εφ’ όσον η εισφορά καταβάλλεται εις χρήμα, δέον αύτη να πραγματοποιήται προ πάσης ενάρξεως συγκομιδής του προϊόντος. Μετά την έναρξιν της συγκομιδής οι υπόχρεοι προς εισφοράν υποχρεούνται οπωσδήποτε, εις την εις είδος καταβολήν ταύτης. 7.Εξουσιοδοτείται ο Οργανισμός Κωπαΐδος δια τον καθορισμόν των λεπτομερειών της εφαρμογής της παρούσης αποφάσεως και του τρόπου της εισπράξεως. 8.Η παρούσα, ης η ισχύς άρχεται από σήμερον δημοσιευθήτω δια της Εφημερίδος της Κυβερνήσεως. 